CELEX: 32022D0146
Language: fi
Date: 2022-02-01 00:00:00
Title: Komission täytäntöönpanopäätös (EU) 2022/146, annettu 1 päivänä helmikuuta 2022, sen määrittämisestä, onko alkyyli-(C12-16)-dimetyylibentsyyliammoniumkloridia sisältävä tuote biosidivalmiste, Euroopan parlamentin ja neuvoston asetuksen (EU) N:o 528/2012 3 artiklan 3 kohdan mukaisesti (ETA:n kannalta merkityksellinen teksti)

3.2.2022   
               
               
                  FI
               
               
                  Euroopan unionin virallinen lehti
               
               
                  L 24/133
               
            
         KOMISSION TÄYTÄNTÖÖNPANOPÄÄTÖS (EU) 2022/146,
         annettu 1 päivänä helmikuuta 2022,
         sen määrittämisestä, onko alkyyli-(C12-16)-dimetyylibentsyyliammoniumkloridia sisältävä tuote biosidivalmiste, Euroopan parlamentin ja neuvoston asetuksen (EU) N:o 528/2012 3 artiklan 3 kohdan mukaisesti
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 3 artiklan 3 kohdan,
         sekä katsoo seuraavaa:
         
                     (1)
                  
                  
                     Tanska pyysi 2 päivänä heinäkuuta 2020 komissiota päättämään, onko tuote, joka sisältää alkyyli-(C12-16)-dimetyylibentsyyliammoniumkloridia (ADBAC/BKC (C12-C16)) 2,4 prosentin pitoisuutena ja jonka valmistaja on saattanut Tanskan markkinoille pitkävaikutteisena puhdistusaineena poistamaan kerrostumia puusta, tiilistä, kattotiilistä, kivilaatoista ja muilta pinnoilta, jäljempänä ’tuote’, asetuksen (EU) N:o 528/2012 3 artiklan 1 kohdan a alakohdassa määritelty biosidivalmiste.
                  
               
                     (2)
                  
                  
                     Alkyyli-(C12-16)-dimetyylibentsyyliammoniumkloridi, jäljempänä ’ADBAC/BKC (C12-C16)’, sisältyy kaikkien vanhojen tehoaineiden järjestelmällistä arviointia koskevasta työohjelmasta annetun komission delegoidun asetuksen (EU) N:o 1062/2014 (2) liitteessä II olevaan luetteloon. ADBAC/BKC (C12-C16) kuuluu muun muassa asetuksen (EU) N:o 528/2012 liitteessä V kuvatun valmisteryhmän 2 eli ”desinfiointiaineet ja levämyrkyt, joita ei ole tarkoitettu käytettäviksi suoraan ihmisillä tai eläimillä” tarkastusohjelmaan. Näin ollen tuote sisältää kyseisen asetuksen 3 artiklan 1 kohdan c alakohdassa määriteltyä tehoainetta.
                  
               
                     (3)
                  
                  
                     Unionin tuomioistuin katsoi asiassa C-592/18, Darie (3), 19. joulukuuta 2019 antamassaan tuomiossa, että ”asetuksen N:o 528/2012 3 artiklan 1 kohdan a alakohdassa tarkoitetun biosidivalmisteen käsite on ymmärrettävä laajasti […]. Tätä laajaa tulkintaa tukee kyseisen asetuksen 1 artiklassa vahvistettu varautumisen periaatteeseen perustuva tavoite varmistaa ”ihmisten ja eläinten terveyden sekä ympäristön suojelun korkea taso” (4).
                  
               
                     (4)
                  
                  
                     Unionin tuomioistuin totesi myös, että luokittelu ”biosidivalmisteeksi” asetuksen N:o 528/2012 3 artiklan 1 kohdan a alakohdan mukaisesti edellyttää muun muassa sitä, että tuotteen tarkoituksena on ”tuhota, torjua tai tehdä haitattomaksi haitallisia eliöitä, estää niiden vaikutusta tai rajoittaa muulla tavoin niiden esiintymistä” (5).
                  
               
                     (5)
                  
                  
                     Asiassa C-592/18, Darie, 19. joulukuuta 2019 antamassaan tuomiossa tuomioistuin korosti myös, että ”pesuaineita ei ole suljettu asetuksen N:o 528/2012 soveltamisalan ulkopuolelle. Kuten muun muassa asetuksen N:o 648/2004 johdanto-osan 21 perustelukappaleesta ilmenee, tuote voidaan luokitella samalla sekä kyseisen asetuksen 2 artiklan 1 alakohdassa tarkoitetuksi pesuaineeksi että asetuksen N:o 528/2012 3 artiklan 1 kohdan a alakohdassa tarkoitetuksi biosidivalmisteeksi” (6). Joka tapauksessa tuotetta voidaan pitää biosidivalmisteena asetuksen (EU) N:o 528/2012 3 artiklan 1 kohdan a alakohdan mukaisesti riippumatta siitä, kuuluuko se asetuksen (EY) N:o 648/2004 (7) soveltamisalaan.
                  
               
                     (6)
                  
                  
                     Jos pelkkä valmistajan väittämä siitä, että tuote on puhdistusaine riittää päättelemään, että kyseisellä tuotteella ei ole biosidista tarkoitusta eikä se näin ollen ole biosidivalmiste, asetuksen (EU) N:o 528/2012 vaatimuksia voitaisiin helposti kiertää ja sen tavoitteita heikentää. Tällainen lähestymistapa olisi ristiriidassa unionin tuomioistuimen esittämän ”biosidivalmisteen” käsitteen tulkinnan kanssa. Näin ollen kaikki valmistajan, jakelijoiden ja myyntipisteiden toimittamat tiedot olisi otettava huomioon, kun arvioidaan, onko tuote asetettu saataville markkinoilla biosidista tarkoitusta varten asetuksen (EU) N:o 528/2012 3 artiklan 1 kohdan a alakohdassa tarkoitetulla tavalla.
                  
               
                     (7)
                  
                  
                     Jos tuote sisältää tehoaineita yli tietyn pitoisuustason, se käytännössä tarkoittaa, että tuote rajoittaa yhden tai useamman haitallisen organismin esiintymistä. Näin ollen sellaiset pitoisuustasot voivat olla merkittävä osoitus tuotteen asettamisesta saataville markkinoilla biosidista tarkoitusta varten asetuksen (EU) N:o 528/2012 3 artiklan 1 kohdan a alakohdassa tarkoitetulla tavalla.
                  
               
                     (8)
                  
                  
                     Tanskan toimittamien tietojen perusteella tuote sisältää tehoainetta ADBAC/BKC (C12-C16) 2,4 prosentin pitoisuutena ja sitä voidaan käyttää laimentamattomana tai laimennettuna 50-prosenttiseksi liuokseksi, jolloin tehoaineen pitoisuus on saman tasoinen kuin samaa tehoainetta sisältävissä levän poistamiseen tarkoitetuissa Alankomaissa hyväksytyissä biosidivalmisteissa, kun nämä laimennetaan niiden käyttöohjeiden mukaisesti.
                  
               
                     (9)
                  
                  
                     Tanskan toimittamien tietojen mukaan valmistaja kuvailee tuotetta pitkävaikutteiseksi puhdistusaineeksi, jolla voi poistaa kerrostumia puusta, tiilistä, kattotiilistä, kivilaatoilta ja muilta pinnoilta, ja valmistajan teknisessä selvityksessä todetaan tuotteen olevan ainoastaan ulkokäyttöön. Valmistaja ilmoittaa myös, että voimakkaasti likaantuneet pinnat olisi ensin puhdistettava saman valmistajan pesuaineella ennen kuin pinta käsitellään tuotteella. Tanska toimitti vielä lisätietoja jakelijalta ja verkossa toimivilta myyntipisteiltä. Jakelija väittää, että tuote tuhoaa kasvustoa ja estää uutta kasvua. Jakelijan mukaan tämän kaltainen kasvusto näkyy vihreänä kerrostumana pinnoilla tai tummina tahroina – erityisesti paikoissa, jotka jäävät puiden tai pensaiden varjoon, pohjoispuolella tai hyvin kosteissa ympäristöissä. Jakelija täsmentää, että tällainen kasvukerrostuma ei suoraan vahingoita puumateriaalia, mutta levittäytyy suureksi yhtäjaksoiseksi massaksi ja estää kosteutta haihtumasta. Eräässä verkkomyyntipisteessä tuotteella ilmoitetaan olevan ennaltaehkäiseviä vaikutuksia. Tanska totesi myös, että toisessa verkkomyyntipisteessä tuote on luokiteltu kategoriaan, jonka tuotteet on tarkoitettu puun, kivetysten ja kattojen puhdistukseen ja joilla kuvaillaan olevan suora vaikutus pinnoilla kasvaviin leviin.
                  
               
                     (10)
                  
                  
                     Näin ollen tuote vaikuttaa olevan tarkoitettu epätoivottujen levien, jotka täyttävät asetuksen (EU) N:o 528/2012 3 artiklan 1 kohdan g alakohdassa esitetyn haitallisen organismin määritelmän, kasvun torjumiseen ja rajoittamiseen.
                  
               
                     (11)
                  
                  
                     Koska tuote sisältää tehoainetta ja sen tarkoituksena on rajoittaa haitallisen organismin esiintymistä tavalla, joka ei ole ainoastaan fysikaalinen tai mekaaninen, tuote olisi katsottava asetuksen (EU) N:o 528/2012 3 artiklan 1 kohdan a alakohdassa tarkoitetuksi biosidivalmisteeksi.
                  
               
                     (12)
                  
                  
                     Koska asetuksen (EU) N:o 528/2012 liitteessä V määritelty valmisteryhmä 2 kattaa levämyrkyt, joita ei ole tarkoitettu käytettäviksi suoraan ihmisillä tai eläimillä, tuote olisi luokiteltava valmisteryhmään 2.
                  
               
                     (13)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Tuotetta, joka sisältää tehoainetta alkyyli-(C12-16)-dimetyylibentsyyliammoniumkloridi 2,4 prosentin pitoisuutena ja joka valmistajan ja jakelijoiden toimittamien tietojen perusteella on tarkoitettu torjumaan levää, olisi pidettävä asetuksen (EU) N:o 528/2012 3 artiklan 1 kohdan a alakohdassa tarkoitettuna biosidivalmisteena ja luokiteltava kyseisen asetuksen liitteessä V määriteltyyn valmisteryhmään 2.
         
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 1 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 167, 27.6.2012, s. 1.
         
            (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).
         
            (3)  Unionin tuomioistuimen tuomio 19. joulukuuta 2019, Darie, C-592/18, ECLI:EU:C:2019:1140.
         
            (4)  Ks. C-592/18 Darie, mainittu edellä, 42 kohta.
         
            (5)  Ks. C-592/18 Darie, mainittu edellä, 32 kohta; ks. myös unionin tuomioistuimen tuomio 14. lokakuuta 2021, Biofa, C-29/20. ECLI:EU:C:2021:843, 26 kohta.
         
            (6)  Ks. C-592/18, Darie, mainittu edellä, 48 kohta.
         
            (7)  Euroopan parlamentin ja neuvoston asetus (EY) N:o 648/2004, annettu 31 päivänä maaliskuuta 2004, pesuaineista (EUVL L 104, 8.4.2004, s. 1).